DOLOŽKA PREDNOSTI
 medzinárodnej zmluvy pred zákonmi (čl. 7 ods. 5 ústavy)

1. Gestor zmluvy: Ministerstvo dopravy, pôšt a telekomunikácií Slovenskej republiky                             
2. Názov zmluvy: Dohoda o leteckej doprave medzi členskými štátmi EÚ a Európskym spoločenstvom na jednej strane a Spojenými štátmi americkými na strane druhej (ďalej len „dohoda“), podpísaná ministrami dopravy dňa 25. apríla 2007 v Bruseli. Dňa 30. apríla 2007 bola podpísaná predstaviteľmi Európskej únie a Spojených štátov amerických vo Washingtone. 
3. Účel a predmet zmluvy a jeho úprava v právnom poriadku Slovenskej republiky:  
Účelom dohody je vytvorenie otvoreného leteckého priestoru medzi Európskym spoločenstvom (ďalej len „ES“) a Spojenými štátmi americkými (ďalej len „USA“) pri súčasnom dosiahnutí odstránenia právnych rozporov existujúcich v bilaterálnych zmluvách členských štátov EÚ s USA (diskriminácia komunitárnych leteckých spoločností na báze ich štátnej príslušnosti). Zároveň sa má vytvoriť jednotný trh leteckej dopravy medzi ES a USA s voľným tokom investícií a predpoklady pre to, aby komunitárne a americké letecké spoločnosti mohli poskytovať letecké dopravné služby bez obmedzenia vrátane obsluhovania vnútroštátneho trhu. Zároveň dohoda predpokladá ďalšiu etapu rokovaní a ich vzájomnú postupnosť.

Základné princípy dohody:

1.	Koncepcia komunitárneho dopravcu – letecká spoločnosť z ES môže lietať do USA z ktoréhokoľvek letiska z územia únie.
2.	Rozšírenie „open skies“ (dohody o otvorenom nebi) – liberálne ponímanie prístupu na trh leteckých dopravných služieb bude zaručené pre letecké spoločnosti všetkých členských štátov.
3.	Vylúčenie reštrikcií v cenotvorbe  a prístupe na trh pre výlučne nákladné lety.
4.	Právo vstúpiť do obchodných vzťahov ako sú franchising a branding.
5.	Neobmedzený prístup k letom označeným spoločnými letovými kódmi medzi ES, USA a tretími krajinami.
6.	Vytvorenie nových možností pre prenájom lietadla aj s posádkou.
7.	Bola vymedzená regulačná spolupráca na úseku bezpečnostnej ochrany civilného letectva, bezpečnosti, spravodlivej súťaže, ochrany práv cestujúceho, subvencovania, ochrany životného  prostredia a rezervačných systémov.
8.	Európske spoločnosti majú možnosť zapojiť sa do tzv. „Fly America“ programu (poskytovať určitú dopravu financovanú vládou USA).
9.	Vytvorením spoločného ES - USA výboru sa môže vytvoriť platforma na užšiu spoluprácu v medzinárodných organizáciách a voči tretím krajinám.
10.	Je potrebné upozorniť na to, že pokrok nebol dosiahnutý v otázke tzv. kabotáže, čo znamená, že európske letecké spoločnosti nemôžu poskytovať letecké dopravné služby medzi bodmi na území USA. 
11.	Obmedzená je aj možnosť účinnej kontroly amerických leteckých spoločností zo strany spoločností ES.

4. Priama úprava práv alebo povinností fyzických osôb alebo právnických osôb:
Predmetná dohoda upravuje práva alebo povinnosti fyzických aj právnických osôb v čl. 2, 3, 4, 5, 7, 8, 10, 11, 12, 13, 14,16, 17, 20, 21 a v Prílohách.

5. Úprava predmetu medzinárodnej zmluvy v práve ES/EÚ:   
Predmet zmluvy, t. j. medzinárodná letecká Dohoda medzi ES a USA, nie je upravený v práve ES/EÚ. V primárnom práve ES sú upravené právomoci pre potreby uzavretia dohody.

6. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky): 
Dohoda je podľa článku 7 ods. 4 Ústavy medzinárodnou hospodárskou zmluvou všeobecnej povahy a zároveň je medzinárodnou zmluvou, ktorá zakladá priamo práva a povinnosti fyzickým aj právnickým osobám, preto sa pred ratifikáciou vyžaduje súhlas Národnej rady Slovenskej republiky.

7. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi): 
Dohoda o leteckej doprave medzi členskými štátmi EÚ a Európskym spoločenstvom na jednej strane a Spojenými štátmi americkými na strane druhej je podľa článku 7 ods. 5 Ústavy medzinárodnou mnohostrannou zmluvou, ktorá zakladá priamo práva a povinnosti fyzickým alebo právnickým osobám a na jej vykonanie nie je potrebný zákon, preto má prednosť pred zákonmi Slovenskej republiky. 

8. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok: 
Na vykonávanie mnohostrannej medzinárodnej dohody nie je potrebné meniť ani prijať žiadny vnútroštátny právny predpis.